મિડ-ડે કપ ૨૦૦૮ અને ૨૦૦૯ની ચૅમ્પિયન ટીમ વાગડ વીસા ઓસવાળ જૈનની ટીમે ટૉસ જીતીને બૅટિંગ લીધી હતી. ઓપનિંગમાં આવેલા ધર્મેશ છેડા (૯૯)એ હરીફ ટીમની દિશાહીન બોલિંગનો સંપૂર્ણ લાભ ઉઠાવ્યો હતો. શરૂઆતથી એક છેડો પકડીને એકલાહાથે બૅટિંગ કરીને ધર્મેશ છેડાએ અંત સુધી પિચ પર રહીને ટીમનો સ્કોર આગળ ધપાવ્યો હતો. છેલ્લી ઓવરમાં ૯૬ રન બનાવીને ધર્મેશ છેડા રમી રહ્યો હતો ત્યારે સદી પૂરી કરવા માટેના ૪ રન ન બનાવી શકતાં ૯૯ રન બનાવીને નૉટ-આઉટ રહ્યો હતો અને મિડ-ડે કપમાં ત્રીજા સદીવીર બનવાથી ચૂકી ગયો હતો. વાગડ વીસા ઓસવાળ જૈનનો સ્કોર ૧૦ ઓવરના અંતે બે વિકેટે ૧૨૭ રહ્યો હતો.